Det levende hegn Jesper Rask blev skudt i sænk i kampens sidste minutter.

Træner Jonas Dal sagde det inden kampen: Det blev en kamp på Hobros halvdel. Og lige fra kampstart satte københavnerne dda også nordjyderne under pres. Hobro bed dog fra sig med næb og klør i forsvaret, og specielt målmand Jesper Rask var på overarbejde langt oppe i det røde felt det meste af kampen. Med flere klasseredninger var han en solid sidste skanse i langt det meste af kampen, selvom forsvaret i flere tilfælde lod ham i stikken. Det langvarige bombardement fik til sidst svækket Rask så meget, at han måtte give fortabt, da hjemvendte Andreas Cornelius opsamlede en løs bold i det lille felt, som han hamrede ind ved stolpen blot få minutter før tid. Forløsningen hos det hjemvendte bysbarn var tydelig, og lige så tydelig var skuffelsen hos Hobro-spillerne, da de endnu en gang gik tomhændede fra grønsværen. Hobro IK har efter ni kampe kun skrabet sølle syv point sammen med fire nederlag i de sidste fem kampe.